Specifikācijas 2. lappusē daļā ““Parmigiano Reggiano” ir ar šādām īpašībām: …” pievieno šādas daļas (otrā daļa tiek pievienota arī vienotā dokumenta 3.2. punktā):

“— izotopu un minerālu sastāvs: tipiski raksturīgs sieram “Parmigiano Reggiano”; tāds tas iesniegts apvienībai Consorzio del Formaggio Parmigiano-Reggiano, kontroles struktūrai un Lauksaimniecības, pārtikas un mežsaimniecības politikas ministrijā un noteikts ar izotopu attiecību masspektrometrijas (IRMS) metodēm;

— taukskābes ar ciklopropāna ciklu: mazāk nekā 22 mg uz 100 g tauku (zināma mērīšanas nenoteiktības pakāpe jau ir iekļauta šajā vērtībā, kas noteikta ar hromatogrāfijas metodi gāzes fāzē kopā ar masas spektrometriju (GC-MS)).”

Lai garantētu, ka kontroles iestādes un kontroles struktūra veic efektīvāku siera “Parmigiano Reggiano” autentiskuma kontroli, jo īpaši attiecībā uz porcijām bez mizas un rīvētu sieru, tiek iekļauti specifiski analīzes parametri, kas iegūti pētniecības un eksperimentu rezultātā, kā arī no attiecīgajā jomā sarakstītās literatūras par siera “Parmigiano Reggiano” ražošanu, uzticīgi un nelokāmi ievērojot vietējās paražas. Jo īpaši, ņemot vērā “nenoteikta nosaukuma” cieto sieru aizvien lielāku klātbūtni pasaules tirgos, ir jāievieš jauni analīzes parametri, kas ļauj konstatēt siera “Parmigiano Reggiano” specifiskās īpašības.

Veicot stabilo izotopu attiecību un makroelementu un mikroelementu analīzi, tika izveidota datubāze, kas nosaka un raksturo sieru “Parmigiano Reggiano” un kas ļauj noteikt, vai produkts ir vai nav no izcelsmes apgabala. Tas ir iespējams tāpēc, ka pienu veidojošie īpašie bioķīmiskie un fizioloģiskie mehānismi tajā izraisa to, ka nozīmīga daļa no uzturvielām, kas uzņemtas ar barību (dzīvnieku barība, lopbarība, ūdens utt.), pēc tam izdalās pienā, un turklāt ikvienai barības sastāvdaļai ir tāds minerālu un stabilo izotopu sastāvs, kas ir atkarīgs no attiecīgās augu sugas un/vai šķirnes raksturīgajām īpašībām (piemēram, kukurūzai ir ievērojami augstāks izotopa 13C saturs, nekā tas parasti sastopams citās augu sugās, ko izmanto pārtikā vai dzīvnieku barībā), un no tās ģeogrāfiskās izcelsmes. Analogi, dažu minerālu pārpilnība var atšķirties vienā un tajā pašā augu sugā atkarībā no konkrētā ģeogrāfiskā apgabala, jo zināmā mērā atspoguļo tās augsnes īpašības, kurā šie augi tiek kultivēti vai savākti, un arī dzeramajam ūdenim, kas izskalo no iežiem to sastāvdaļas, ir kvalitātes un kvantitātes ziņā atšķirīgs sastāvs atkarībā no avota ģeogrāfiskās atrašanās vietas.

Savukārt, analizējot taukskābes ar ciklopropāna ciklu, var pārbaudīt, vai siers ir iegūts no piena, kas izslaukts no govīm, kuras barotas ar skābbarību, kas ir aizliegta specifikācijā. Taukskābes ar ciklopropāna ciklu ir mikrobioloģiskas izcelsmes taukskābes, kas izdalās lopbarībā raksturīgās baktēriju izraisītās fermentācijas laikā lopbarības skābēšanas procesā. Tā kā tās tiek šādā veidā absorbētas un izmantotas piena tauku sintēzei, tās identificētas to govju pienā, kurām ir izēdināta skābbarība (konkrēti, kukurūzas skābbarība), un šā piena produktos (saldajā krējumā, sviestā, sierā), turpretim tā kā to nav citos produktos, ko izmantoja govju barošanai, to nekad nav bijis arī no tām govīm slauktajā pienā, kurām netiek izēdināta skābbarība. Tāpēc specifikācijā tiek norādīts maksimālais īpatsvars, kāds taukskābēm ar ciklopropāna ciklu pieļaujams sierā “Parmigiano Reggiano”, proti, 22 mg/100 g, un šajā vērtībā jau ir iekļauta zināma mērīšanas nenoteiktības pakāpe. Minēto lielumu nosaka, izmantojot hromatogrāfijas metodi gāzes fāzē kopā ar masas spektrometriju (GC-MS).

Iepriekš aprakstīto parametru iekļaušana neizraisa nekādas izmaiņas siera pamatīpašībās, bet tikai dod iespēju pārbaudīt produkta autentiskumu, un tāpēc iepriekš aprakstītie grozījumi ir uzskatāmi par maznozīmīgiem.